SAUK sê oor afgedankte werknemersSAUK-gebou in Kaapstad Foto: Maroela Media Die SAUK het Dinsdag gesê die uitsaaier wil “net die ware feite weergee oor die kwessie van die werknemers wat afgedank is”. Die SAUK het in ŉ kort verklaring gesê die 26 werknemers is die dag ná Werkersdag afgedank. Dié personeel was glo werksaam by die lisensiegeld-invorderingsdepartement by die SAUK. Volgens mediaberigte die afgelope naweek is die lisensieafdeling van die uitsaaier met hopeloos te min personeel gelaat ná die werknemers glo afgedank is nadat hulle deelgeneem het aan ŉ staking wat volgens hulle wettig was. “Die SAUK wil dit graag op skrif stel dat die werknemers na wie daar verwys word hulle wangedra het deur ŉ onbeskermde staking uit te voer,” het Mmoni Seapolelo, die waarnemende woordvoerder vir die SAUK, gesê. Seapolelo het gesê die bestuur van die SAUK het verskeie kere probeer om die werkers te ontmoedig om met die optrede voort te gaan, maar hulle het net aangehou. “Hulle is gevolglik aan ŉ interne dissiplinêre proses onderwerp wat strook met die vereistes van prosedurereëls en regverdigheid.”